b'\n_START_ARTICLE_\nPtujsko polje\n_START_PARAGRAPH_\nPtujsko polje (prekmursko Pt\xc3\xbcjsko, ali Opt\xc3\xbcjsko pole) je ravnina med Ptujem in Ormo\xc5\xbeem, skupaj z Dravskim poljem predstavlja najve\xc4\x8dji ravninski del na obmo\xc4\x8dju severovzhodne Slovenije. Lo\xc4\x8dnica med poljema je reka Drava (v okolici Ptuja). Ptujsko polje le\xc5\xbei na levem bregu Drave, ve\xc4\x8dje, Dravsko polje pa na desnem bregu._NEWLINE_Ptujsko polje na severu prehaja v Pesni\xc5\xa1ko dolino, kjer ga obdajajo Slovenske gorice, na jugu pa Haloze. Vzporedno z Dravo je po njem speljan \xc5\xa1e kanal Hidroelektrarne Formin, sicer pa so vodotoki \xc5\xa1e reka Pesnica ter Zviren\xc4\x8dina in Sejanski potok. Povpre\xc4\x8dna nadmorska vi\xc5\xa1ina polja je 215 mnm.\n_START_SECTION_\nPovr\xc5\xa1ina\n_START_PARAGRAPH_\nPrete\xc5\xbeno nasuto ravnino z dravskim ledeni\xc5\xa1ko-re\xc4\x8dnim prodom sestavljajo v morfolo\xc5\xa1kem pogledu mlado pleistocenska prodna nasipina, ob Dravi holocenska pe\xc5\xa1\xc4\x8deno-prodnata, ob Pesnici pa holocenska pe\xc5\xa1\xc4\x8deno\xe2\x80\x93ilovnata naplavina.\n_START_SECTION_\nPodnebje\n_START_PARAGRAPH_\nPodnebje je subpanonsko, letna koli\xc4\x8dina padavin (900mm) se zmanj\xc5\xa1uje od zahoda proti vzhodu. Po letni vsoti temperatur (ok. 3300 \xc2\xb0C) spada Ptujsko polje med najbolj oson\xc4\x8dene pokrajine v Sloveniji.\n_START_SECTION_\nVodne razmere\n_START_PARAGRAPH_\nPesnica pre\xc4\x8dka vzhodni del polja, osrednji del je brez vodnega toka, talna voda sega do 12 metrov globoko. Leta 1978 so z zgraditvijo HE Formin zajezili Dravo v 3.5 kvadratnih km veliko akumulacijsko Ptujsko jezero, ki sega do Ptuja.\n_START_SECTION_\nGospodarstvo\n_START_PARAGRAPH_\nKmetijska zemlji\xc5\xa1\xc4\x8da so razdrobljena, zasejana najve\xc4\x8d s p\xc5\xa1enico in koruzo, pred 2. svetovno vojno so pridelovali veliko \xc4\x8debule (lukarija).\n_START_SECTION_\nPrometna povezanost\n_START_PARAGRAPH_\nLeta 1867 je bila speljana po severnem robu Ptujskega polja \xc5\xbeeleznica Pragersko - Ptuj - Ormo\xc5\xbe in cesta proti Vara\xc5\xbedinu, ki nista mo\xc4\x8dneje vplivala na njegov razvoj.\n_START_SECTION_\nPrebivalci\n_START_PARAGRAPH_\nPtujsko polje je gosto poseljeno (127 preb./km\xc2\xb2). Polovica zaposlenih se vozi na delo na Ptuj, 30% v Ormo\xc5\xbe in 20% proti Kidri\xc4\x8devemu in Mariboru.\n_START_SECTION_\nZnamenitosti\n_START_PARAGRAPH_\nIz srednjega veka sta se ohranila fevdalna gradova v Veliki Nedelji in Muretincih, v Dornavi pa ni\xc5\xbeinski baro\xc4\x8dno dvorec.'